 1. Ego Aalydis ducissa Burgundie, omnibus notum facio, quod ego, de voluntate decani et capituli Eduensis, feci inquiri et quid juris haberet dominus Vergeii in villa de Eschevrone, et tandem diligenti facta inquisitione per juramenta seniorum et fide dignorum inveni ipsum dominum habere magnam justiciam et parvam in eadem villa, si clamor venerit ad prepositum suum et albergariam semel in anno, que recipi debet communiter ab omnibus totius ville, et percursum in quolibet manso usque ad tres quartellos avene ad mensuram currentem apud Belnam, si facultas aderit; sin autem, minus.  2. Quando vero recipientur albergaria et avena, eligentur quatuor a communitate ville de ipsa communitate, preposito tamen presente Vergeii; qui jurati dicent quantum poterit unusquisque solvere absque venditione vel invenditione hereditatis sue, tam de albergaria quam de avena.  3. Habet etiam in mansis ejusdem ville costumas statutas, mansos vero qui non fuerint albergati, postquam dominus mansi requisitus voluerit albergare, prepositus domini Vergeii poterit albergare, salvo jure domini mansi.  4. Habet etiam tempore carnium privium decem galinas in eadem villa, sicut ego ipsa abonavi, que ita recipientur incipiendo a capite ville successive usque ad finem, ut ubi dimittitur receptio in anno presenti, incipiatur in sequenti.  5. Item prepositus requisitus ab hominibus ville custodiet nemora, ita quod nec ipse, nec homines poterunt extrahere vel vendere nisi de consensu communitatis ville.  6. Item dominus Vergeii poterit ducere homines predicte ville, vel mittere in chevauchiam pro suo proprio negotio, ita quod cum usque ad chevauchiam venerint, non poterunt ibi ultra quindecim dies detineri. Similiter prepositus poterit eos ducere sequendo clamorem castellanie, quando alii communiter ibunt. Ille vero qui pro tempore prepositus erit Vergeii, antequam aliquid recipiatur in villa, tenetur jurare publice in ecclesia coram hominibus dicte ville et etiam dominis, si presentes fuerint, quod omnia supra dicta bona fide pacifice servabit; nec ultra hec exactionem aliquam faciet in villa in dictis hominibus, nec eos mutabit ad chevauchiam vel clamorem occasione lucri vel emende nisi necessitate imminente; quod si, quod absit, contra juramentum suum aliquid ultra predicta extorqueret vel injuriam faceret, si per dominum Vergeii super hoc requisitum infra quindecim dies non emendaretur, prepositus sine offensa domini tam de dampnis quam de capitali coram suo ecclesiastico judice posset conveniri, et in ipsum usque ad condignam satisfactionem justicia ecclesiastica exerceri. Hiis exceptis nichil habet dominus Vergeii in eadem villa, et propter hoc debet eam bona fide defensare et custodire. In cujus rei testimonium presentem litteram feci sigillo meo sigillari. Actum est hoc anno Domini millesimo ducentesimo trigesimo primo, mense octobris.